
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	31 martie 2015

	Nr.
	4c-7/408 


R A P O R T

asupra propunerii legislative pentru modificarea şi completarea art.139 din Legea nr.53 din 24 ianuarie 2003 (republicată) – Codul muncii
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr. Plx 407/2014 din 8 septembrie 2014, cu dezbaterea pe fond, în procedură obişnuită, a propunerii legislative pentru modificarea şi completarea art.139 din Legea nr.53 din 24 ianuarie 2003 (republicată) – Codul muncii.

La întocmirea prezentului raport, Comisia a avut în vedere:

· avizul favorabil al Consiliului Legislativ (nr.189/24.02.2014)

· avizul negativ al Consiliului Economic şi Social (nr.381/20.02.2014)

· avizul favorabil al Comisiei juridice, de disciplină şi imunităţi 
(nr.4c-11/890/30.09.2014)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/540/18.09.2014)

· punctul de vedere, negativ, al Guvernului exprimat în cadrul dezbaterilor.

Propunerea legislativă are ca obiect de reglementare modificarea art.139 alin.(1) din Legea nr.53/2003 - Codul muncii, republicată, cu modificările şi completările ulterioare, urmărind includerea în lista sărbătorilor legale în care salariaţii nu lucrează a zilei de 24 ianuarie - Ziua Unirii Principatelor Române şi Ziua Înălţării Domnului - Ziua Eroilor.
Propunerea legislativă face parte din categoria legilor organice, conform prevederilor art.73 alin.(3) lit.p) din Constituţia României, republicată.

La dezbaterile care au avut loc în şedinţa comisiei din 24 martie 2015 a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, din partea Guvernului: d-l Eduard Corjescu – director în cadrul Ministerul Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 2 septembrie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările şi completările ulterioare.
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât nu sunt respectate prevederile Legii nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, cu privire la evitarea paralelismelor legislative, exprimarea normativă a intenţiei de modificare a unui act normativ şi identificarea textului din actul normativ de bază supus modificării şi/sau completării. 

Totodată, sunt încălcate atât dispoziţiile Legii responsabilităţii fiscal-bugetare nr.69/2010, în ceea ce priveşte obligativitatea prezentării unei fişe financiare, însoţită de ipotezele şi metodologia de calcul utilizată, cât şi prevederile art.138 alin.(5) din Constituţia României şi cele ale art.15 alin.(1) din Legea nr.500/2002 privind finanţele publice.

PREŞEDINTE,



SECRETAR,

Adrian Solomon



Mihăiţă Găină

Întocmit,

Consilier parlamentar Lidia Vlădescu

